Gymnázium Jozefa Cígera Hronského

**Gymnázium Jozefa Cígera Hronského** je štátne gymnázium so štvorročným štúdiom, ležiace do 1. 9. 2015 na ulici Čachovský rad, v tesnom susedstve ZŠ Hany Zelinovej, od tohto dátumu je súčasťou Spojenej školy na ulici M. R. Štefánika 1. vo Vrútkach.

## Dejiny
thumb|Budova niekdajšej meštianskej školy, kde gymnázium do roku 1963 sídlilo
Škola vznikla 1. septembra 1958, keď sa na osemročnej škole (bývalej meštianke) na vtedajšej Gottwaldovej (dnes Sv. Cyrila a Metoda) ulici otvoril deviaty ročník. Obidve školy v tomto období pracovali pod jedným riaditeľstvom. V júni 1961 školu opúšťajú prví maturanti („abiturienti“). V roku 1960 sa názov školy zmení z „Jedenásťročná stredná škola vo Vrútkach“ na „Stredná všeobecnovzdelávacia škola vo Vrútkach“. Vtedy pribúda aj štvrtý rok štúdia pre tunajších študentov a riaditeľom sa stáva Ján Kaňuk. 1. apríla 1963 sa začína s výstavbou nových školských budov na lúke Belejka pri Turci, vznikne prvý pavilón, telocvičňa, jedáleň. Od 6. decembra 1964 sa už vyučuje v nových priestoroch. Od 1. septembra 1970 sa názov opäť mení, tentoraz na „Gymnázium vo Vrútkach“. Od 1. septembra 1972 sa z gymnázia a základnej školy stávajú samostatné subjekty. V rokoch 1978/79 – 1990 prebieha proces polytechnizácie gymnázia (popri všeobecnovzdelávacích predmetoch sa začínajú vyučovať aj odborné predmety: základy výroby a odbornej prípravy, základy elektrotechniky, základy ekonomiky a organizácie, základy technickej chémie). Roku 1984 je otvorený nový pavilón s odbornými učebňami. Roku 1986 škola získava čestné meno „Gymnázium Klementa Gottwalda“, roku 1990 však toto meno stráca, aby vzápätí v roku 2009 mohla získať čestné meno „Gymnázium Jozefa Cígera Hronského“. Od roku 2011 prežívalo gymnázium krušné časy, jeho zriaďovateľ (Žilinský samosprávny kraj) sa usiloval o jeho zrušenie, proti čomu sa zdvihla vlna protestov zo strany študentov, pedagógov, ako aj obyvateľov mesta. V roku 2014 sa riaditeľom stáva Mgr. Jaroslav Budz. Nakoniec sa rozhodlo, že škola prejde zo zriaďovateľskej pôsobnosti VÚC pod pôsobnosť mesta Vrútky, k čomu i došlo v roku 2015, pričom dovtedajší riaditeľ sa stal zástupcom riaditeľa za gymnázium. V tomto období však škola musela zmeniť pôsobisko; bola presťahovaná a prakticky zlúčená so ZŠ na ulici M. R. Štefánika na Vrútkach, vytvoriac tak novú, Spojenú školu.

### Útok v Spojenej škole vo Vrútkach

Dňa 11. júna 2020 došlo v Spojenej škole k útoku, kedy 22-ročný Ivan Č. násilím vnikol do budovy, nožom napadol niekoľkých pracovníkov a žiakov školy, pričom usmrtil zástupcu riaditeľa za gymnázium Mgr. Jaroslava Budza. Udalosť vyvolala celospoločenský rozruch.

## Riaditelia
### Ako gymnázium
* Jozef Bukový, 1958 – 1961
* Jozef Vajíček, 1961 – 28. 3. 1962
* Etela Martyneková, 1. 4. 1962 – 31.1. 1962
* RNDr. Ján Kaňuk, 1. 9. 1962 – 31.1. 1990
* Ing. Milan Markovič, 1. 1. 1991 – 2014
* Mgr. Jaroslav Budz, 1. 9. 2014 – 2015

### Ako súčasť Spojenej školy
* PaedDr. Erika Repková, 1. 9. 2015 – 31. 08. 2022 
* Mgr. Lenka Šluchová 1. 9. 2022 –  súčasnosť 
** Mgr. Beáta Tomčíková 1. 9. 2021 –  súčasnosť ako zástupca za gymnázium

## Známi žiaci
* Ing. Ladislav Cengel, Ph.D. – toho času podpredseda úradu pre reguláciu železničnej dopravy, autor knihy *Elektrické medzné stavy trakčného vedenia*
* Doc. PhDr. Peter Krbaťa, CSc. – psychológ hudby, dlhoročný vysokoškolský pedagóg
* Ing. Stanislav Bernát – bývalý primátor mesta Martin
* Mons. Tomáš Galis – žilinský diecézny biskup
* Peter Kubínyi – novinár, publicista, autor knihy *Ríša zla*, laureát ceny E.E.Kischa
* Igor Válek – publicista, spisovateľ, zástupca šéfredaktora Slovenských národných novín
* JUDr. Dana Wänkeová – súdkyňa Krajského súdu v Žiline
* Barbora Bobuľová – úspešná filmová a televízna herečka žijúca v Taliansku, v roku 2004 získala najprestížnejšie talianske filmové ocenenie David di Donatello za výkon vo filme *Sväté srdce*
* Mgr. Imrich Žigo – súčasný viceprimátor mesta Martin
* Mgr. Ladislava Cengelová – štátna tajomníčka Ministerstva dopravy a výstavby SR

## Zdroje
* História školy
* Ročenka „Gymnázium na brehu Turca“, Matica slovenská 2008

Kategória:Gymnáziá na Slovensku
Kategória:Gymnáziá v okrese Martin
Kategória:Školy vo Vrútkach